Előterjesztés Zalakaros Város Önkormányzat Képviselő-testülete 2023. november 23-i nyílt ülésére

Tisztelt Képviselő-testület!


Zalakaros Város Önkormányzatának Képviselő-testülete 2023. február 9-én több határozatban döntött arról, hogy kezdeményezi a településrendezési terv módosítását [20/2023. (II.09.), 22/2023. (II.09.), 23/2023. (II.09.)], az ezekkel kapcsolatos tervezési szerződést Zalakaros Város Önkormányzata Káli Marianna tervezővel 2023.06.15-én megkötötte (ikt. szám: ZK/2546-3/2023.).

A tervező munkája során észlelte a Zalakaros 261/34 hrsz-ú terület és Zalakaros 261/50 hrsz-ú területek új beépítésre szánt területként való kijelölésének szükségességét, melyet a 22/2023. (II.09.) képviselő-testületi határozat döntéséhez kötődően és a meglévő tervezési szerződése keretei között ugyancsak átvezetne a településrendezési terven.

E változtatás lehetőségét az épített környezet alakításáról és védelméről szóló 1997. évi LXXVIII. törvény 7. § (3) bekezdésének e) pontja az alábbiak szerint korlátozza:
„a település beépítésre szánt területe csak olyan használati célra növelhető, amilyen célra a település már beépítésre kijelölt területén belül nincs megfelelő terület, és ezt a települési önkormányzat képviselő-testülete […] külön döntéssel igazolja”.

A javasolt módosítás célja tehát a parkolóház kialakításához szükséges jogszabályi környezet megteremtése a Zalakaros 261/34 hrsz-ú terület és a Zalakaros 261/50 hrsz-ú terület egy részének beépítésre szánt területbe sorolásával. A képviselő-testület arról nyilatkozik, hogy a beépítésre szánt terület kijelölésére a település területén máshol megfelelő terület nem áll rendelkezésre, nincs már erre a célra kijelölt beépítésre szánt terület a belterületen.


Határozati javaslat:

1.) Zalakaros Város Önkormányzat Képviselő-testülete a Zalakaros 261/34 hrsz-ú és 261/50 hrsz-ú ingatlan egy részének beépítésre szánt területbe sorolását támogatja, amely a parkolóház kialakításához szükséges jogszabályi környezet megteremtése érdekében szükséges. Az új beépítésre szánt terület kijelölésére a település területén máshol megfelelő terület nem áll rendelkezésre, mert e célra kijelölhető beépítésre szánt terület a belterületen már nincs.  

2.) A képviselő-testület megállapítja, hogy a rendezési terv módosításának tervezését végző Káli Studio Építész és Településtervező Kft. az 1.) pontba körülírt feladatot a 2023.06.15-én megkötött ZK/2546-3/2023. számú tervezői szerződés keretein belül és a 22/2023. (II.09.) képviselő-testületi határozat felhatalmazó rendelkezésével összhangban végzi el. 

3.) Felkéri a polgármestert, hogy a képviselő-testület döntéséről tájékoztassa a rendezési terv módosításának tervezését végző tervezőt. 

Határidő:	2023. december 15. 
Felelős:         	Novák Ferenc polgármester


Zalakaros, 2023. november 15.					


									Novák Ferenc
 									 polgármester

